ועדת החוקה, חוק ומשפט, כנסת 24, פרוטוקול מספר 282, 2022-05-31 09:30

גלעד קריב: מכובדיי, בוקר טוב לכולם.

גלעד קריב: אנחנו נמצאים בדיון בהצעת חוק לפקודת סדר הדין הפלילי (מעצר וחיפוש) (עילות חיפוש בלא צו בית משפט) (הוראת שעה), התשפ"ב-2022.

גלעד קריב: ראשית, ברכת בוקר טוב וחודש טוב לכל הנוכחים והנוכחות כאן.

גלעד קריב: נמצאים אתנו כאן חבר הכנסת רוטמן, חברת הכנסת מזרסקי, חבר הכנסת סעדי, תודה על הגעתכם לדיון.

גלעד קריב: אני מבקש להזכיר שאתמול התחלנו בהנמקת ההסתייגויות בדבריו של חבר הכנסת מקלב.

גלעד קריב: מכיוון שקראנו פעם נוספת את סעיף (3) חבר הכנסת סעדי טען טענת נושא חדש.

גלעד קריב: מבלי להיכנס להיבטים פרוצדורליים, אם ניתן לטעון את הטענה אחר שהתחלנו את הליך הנמקת ההסתייגויות, כן או לא - - -

אוסאמה סעדי: מתי הזמן לטעון את זה?

גלעד קריב: מיד אחרי ההקראה, אבל לא משנה.

אוסאמה סעדי: זה היה מיד אחרי ההקראה.

גלעד קריב: זה לא משנה מכיוון שהדברים לא היו אולי מחודדים מספיק מבחינת המעבר מההקראה להנמקת הסתייגויות.

גלעד קריב: ברגע שנטענה טענת נושא חדש עצרנו את הדיון.

גלעד קריב: אתמול התקיימה ישיבה של ועדת הכנסת, חבר הכנסת סעדי הציג את עמדתו, אנחנו הצגנו את עמדתנו והטענה נדחתה ומכאן אנחנו חוזרים לדיון.

גלעד קריב: לפני שאני אבקש מחבר הכנסת רוטמן לנמק את ההסתייגויות שלו ואנחנו נצביע עליהן ואז נפנה לחבר הכנסת סעדי, אני מבקש לשוב ולומר שחקיקת החוק הזה איננה דבר קל בעינינו, גם אלו שמתכוונים להצביע בעד החוק.

גלעד קריב: הראיה היא השינויים עליהם עמדנו בדיוני הוועדה, שינויים שבסופו של דבר נקלטו ברובם המכריע בתוך נוסח החוק במסגרת הדיון של הוועדה עם המשרד המציע, עם נציגי הממשלה.

גלעד קריב: גם אחרי השינויים האלה, עדיין לא מדובר בחקיקה פשוטה בעינינו וזו גם הסיבה שהחקיקה הזאת מובאת כהוראת שעה קצרת מועד של 18 חודשים וזו גם הסיבה מדוע, כפי שהצהרתי אתמול, בכוונתנו לקיים מעקב מאוד קפדני אחרי יישום הוראת השעה הזאת.

גלעד קריב: עומד לרשותנו סעיף הדיווח אבל גם מעבר לחובת הדיווח הפורמלית, אנחנו נעקוב אחרי יישום הוראת השעה הזאת.

גלעד קריב: במסגרת הדיונים אנחנו גם העלינו כאן את התהייה מדוע במסגרת ההיערכות לחקיקה הזאת לא נבחן השימוש בהיוועדות חזותית עם שופט כאמצעי לא לייתר לחלוטין אולי את החקיקה הזאת אבל לצמצם בהגדרה את היקף השימוש בה והנושא הזה עלה מכיוונים שונים.

גלעד קריב: הצהירו אתמול נציגות משרד המשפטים לפרוטוקול שהעניין הזה ייבחן על ידי המשרד, בוודאי גם בתיאום עם הנהלת בתי המשפט ועם המשטרה.

גלעד קריב: אין ספק שבעידן של היוועדות חזותית בדיוני מעצרים ובדיונים נוספים בהליך הפלילי, הכלי הזה כבר משמש אותנו היום במהלכים פליליים ואין ספק שבהגדרה, מרגע שהכנסנו חובת אישור של קצין בדרגת רב-פקד, ההחלטה היא לא החלטה של השוטר בשטח, אז ממילא תתקיים פעולה של שיג ושיח עם בעל סמכות.

גלעד קריב: מדוע בעל הסמכות הזה חייב בכל המקרים להיות רב-פקד ולא שופט תורן, זה דבר שדורש בחינה ואני חוזר על הדברים לפרוטוקול מכיוון שאני חושב שהם צריכים לעמוד לנגד עינינו בשנה וחצי הקרובות והתפקיד שלנו הוא לא רק לעקוב אחרי יישום הוראת השעה הזאת בדרך המדויקת והמידתית אלא גם לראות כיצד המדינה נערכת להמרת הוראת השעה הזאת בהסדר יותר רחב שיש בבסיסו היוועדות חזותית לצורך הוצאת צו במקרים דחופים.

גלעד קריב: הצטרפה אלינו חברת הכנסת לסקי.

גלעד קריב: מתוך שיחות שהיו לי עם חברים וחברות בוועדה הזאת, אני מניח שהצעות חוק פרטיות בנושא הזה תונחנה בקרוב מאוד על שולחן הכנסת.

גלעד קריב: אני תומך בהן וייתכן שאני אצטרף לחלק מההצעות הללו.

גלעד קריב: יהיה גם מהלך של חקיקה פרטית בנושא הזה של הוצאת צו במקרים דחופים באמצעות היוועדות חזותית.

גלעד קריב: אני באמת שב בפתח ישיבת הנמקת ההסתייגויות וקורא למשרד המשפטים לקדם את המהלך הזה במהירות.

גלעד קריב: אני חושב שהוא מהלך נכון, ברור שאפשר לעשות אותו, אני לא טוען מראש שזה יכסה את מאת אחוזי המקרים, יכול להיות שיהיה לנו עדיין צורך במקרים בהם יש חיפוש ללא צו גם בעילה שאנחנו מדברים בה, במקרים בהם לא ניתן להיוועץ עם שופט תורן ויש מקרים כאלה, אבל אין ספק שאם יהיה מסלול של היוועדות חזותית – חלק לא מבוטל מהמקרים יוכל לקבל מענה על ידי צו שיפוטי.

גלעד קריב: בכוונתי, כיושב ראש ועדת חוקה, ככל שהצעה בכיוון הזה – בין אם ממשלתית ובין אם פרטית – תגיע לשולחננו, ואני אסייע לכך שהיא תגיע לשולחננו, אנחנו נעניק לה עדיפות ברורה בטיפול.

גלעד קריב: אלה הדברים שלי בפתיחת הדיון היום.

גלעד קריב: מכיוון שאנחנו בדיון של הנמקת הסתייגויות, אני מבקש מחבריי שנעבור ישר להנמקת הסתייגות.

גלעד קריב: אם מישהו ביקש – למרות שלא הגיש הסתייגות – לומר דברים נוספים, אני אאפשר את זה אבל בואו ניגש למלאכה כי יומה של הוועדה עמוס היום מאוד בשלל ענייני.

גלעד קריב: אני פונה לחברנו חבר הכנסת רוטמן שהגיש שורת הסתייגויות.

גלעד קריב: תאמר לי אדוני אם אתה רוצה, מעבר לדברי הפתיחה שלך, לנמק את כל ההסתייגויות ביחד.

שמחה רוטמן: אני אעשה זאת במקבצים כי יש להם סדר הגיוני ואני אשתדל לעשות זאת בקצרה.

שמחה רוטמן: אני חושב שביום הזה כי אפשר ואסור להתעלם.

שמחה רוטמן: האמת היא שזה נושא שיותר קשור לדיון שיש לנו בהמשך היום על זכויות בהליך הפלילי, אבל מאחר שאני יודע שהדיון יהיה עמוס ואני לפחות בכל הנוגע לדיון הזה מתכנן לנמק יותר בתמציתיות, אני מנצל את הזמן עכשיו כדי שלא אצטרך לנצל אותו בהמשך.

שמחה רוטמן: מה שקרה הבוקר בבית המשפט המחוזי בעניין תיקי נתניהו, ואני אומר את זה דווקא כאן בוועדת החוקה, אמור להטריד אותנו מאוד.

שמחה רוטמן: זאת אומרת, החלטת בית המשפט - כמובן אני לא מבקר אותה לגופה, לזה יש הליכים, גם בתוך ההליך וגם מחוצה לו – הדברים שנחשפים יום אחרי יום בתיק הזה והתנהלות של גופי התביעה והמשטרה בתיקי נתניהו – והשאלה אם זה רק בתיקי נתניהו ולא בתיקים אחרים – מטרידה מאוד.

שמחה רוטמן: אנחנו מגלים כבר יום ביומו גרסאות מאד מאוד בעייתיות, פגיעה בזכויות נאשם והציבור כולו אמור לחשוב שאם כך קורה בתיקיהם של האנשים החזקים ביותר במדינה, שלפעמים גם חוק יסוד מחייב שישבו נקיים לפני שמקבלים החלטה על פתיחה או בחקירה או על הגשת כתב אישום, מה קורה לבוזגלו, מה קורה במבחן בוזגלו, מה קורה לריקי כהן מחדרה או למסעודה משדרות או לכל אחד ואחד מאיתנו שעלול למצוא את עצמו בוקר אחד וראינו גם מנכ"לי משרדים, גם סוגיית האזנות בה דנו כאן בוועדה בהרחבה וגם סוגיית פגסוס.

שמחה רוטמן: ההצטברות מאוד מאוד מטרידה.

שמחה רוטמן: אני חושב שבלי קשר ועם קשר למשפט נתניהו החשש שגופים שמחזיקים בכוח הרב ביותר במדינת בישראל מתייחסים לכוח שבידיים שלהם בקלות דעת או בחוסר רצינות מספקת או עם קיצורי הליכים או עם קיצורי דרך - ואני אפילו לא מדבר על כוונות זדון ונניח שהכול ברשלנות - התמונה היא מאוד מאוד קשה ומטרידה.

שמחה רוטמן: אני חושב שאנחנו ככנסת – ובין היתר מערכות הבחירות שהיינו בהן שוב ושוב וחוסר היציבות הפוליטי שאנחנו נמצאים בו שוב ושוב, לא ניתן לנתק אותם מההליכים הללו – אנחנו לא יכולים להרשות לעצמנו להסתפק באמירה שזה קורה בבית המשפט, זה לא מעניין אותנו.

שמחה רוטמן: זה משליך על כל אזרח ואזרח בישראל.

שמחה רוטמן: זה לא עניין של נתניהו האיש, זה לא כמה הסניגורים שלו מוכשרים וכמה התובעים שלו הם חדלי אישים.

שמחה רוטמן: זה ממש לא הדיון.

שמחה רוטמן: הדיון הוא איך מתנהלות המערכות החזקות ביותר במדינה.

שמחה רוטמן: זה מאוד מאוד קשור להנמקות שאני אביא בהמשך.

שמחה רוטמן: אמרתי שזה קשור לחוק יסוד: זכויות בהליך הפלילי שזה המשך היום, אבל הנמקות בקשר לחוק הזה, אם היינו משוכנעים – אני אומר את זה עלי ואני לא מדבר בשם כולנו למרות שאת ההנמקות האלה אני הולך כמובן להביא בשם כל הסיעות שחתומות עליהן, הגשנו אותן גם בשם סיעת הציונות הדתית, גם בשם הליכוד, גם בשל ש"ס וגם בשם יהדות התורה, - אבל אם היינו בטוחים ומשוכנעים שמשטרת ישראל והפרקליטות משתמשים בכוח שבידיהם כבר כיום בתבונה, האחריות, בלי חריגה מסמכות והם יודעים לחקור ולהעמיד לדין אנשים שחורגים מהדברים האלה בהחלט יכול להיות שחלק מההסתייגויות האלה או היו יורדת או שהן היו מקבלות פחות ווליום.

שמחה רוטמן: אני לא יודע כמה הנוכחים כאן מעורבים בתיקים אבל תעבירו את זה בבקשה.

שמחה רוטמן: אני אומר את זה בשמי ואני בטוח שאני מדבר בשם הרבה חברי כנסת בוודאי אבל גם בשם הציבור שבא ואומר שאתם מקבלים כוח אדיר ליד, משטרת ישראל, פרקליטות המדינה, אל תתייחסו אליו בקלות דעת.

שמחה רוטמן: ברשותך, עכשיו אני אתייחס להסתייגויות.

גלעד קריב: אני לא קוצב זמן.

גלעד קריב: אני סומך עליך.

שמחה רוטמן: אני אתייחס ל-3 ההסתייגויות הראשונות שהן בעצם 3 הסתייגויות חליפיות שמבקשות לקצר את תקופת הוראת השעה, האחת ל-12 חודשים, האחת ל-9 חודשים והאחת ל-6 חודשים.

שמחה רוטמן: ההנמקה לזה היא מאוד ברורה.

שמחה רוטמן: ההסדר הזה – לגבי כמה עידונים הוא עבר, יש מחלוקת – אין ספק, ואתה גם אמרת את זה בדברי הפתיחה – הוא הסדר פוגעני ובעייתי.

שמחה רוטמן: 18 חודשים זה זמן רב.

שמחה רוטמן: אני מאוד הייתי רוצה שהוא לא יעבור אבל אם הוא יעבור, הייתי רוצה לראות בעוד חצי שנה או בעוד 9 חודשים או בעוד 12 חודשים, תקופת זמן קצרה יותר, לראות איך נעשה שימוש בסמכות החריגה, והיא באמת חריגה, שאנחנו מעניקים כאן לכל שוטר בדרגת רב-פקד ומעלה במדינת ישראל.

שמחה רוטמן: לכן אני מבקש לקצר את התקופה.

שמחה רוטמן: אלו שלושת הסתייגויות.

שמחה רוטמן: מבחינתי אפשר להצביע עליהן במשותף ואפשר גם לעשות את כל ההצבעות בסוף, אם אתה רוצה.

גלעד קריב: אנחנו נעשה את ההצבעות מסודר.

שמחה רוטמן: לא אכפת לי שבסוף תהיה הצבעה אחת על כולן, או שתצביע אחת-אחת אם יש הסתייגויות שתשתכנע ואתה רוצה לתמוך בהן.

שמחה רוטמן: יכול להיות שאשכנע אותך.

גלעד קריב: אם אתה מוכן שההצבעות בסופו של דבר תהיינה יחד.

גלעד קריב: בסדר.

גלעד קריב: אם כן, שלוש ההסתייגויות הראשונות הן לגבי משך המועד של הוראת השעה.

גלעד קריב: נמשיך.

שמחה רוטמן: ההסתייגות הרביעית עוסקת במיוחד במה שדיברנו וכאן אני פונה אליך אדוני היושב ראש כי אני חושב שלא הוצגה במהלך הדיון אפילו לא דוגמה משכנעת.

שמחה רוטמן: אני לא יודע, אני לא רוצה להתבטא באופן גורף אבל לא הוצגה דוגמה משכנעת מלבד סוגיית המצלמות.

שמחה רוטמן: כלומר, בדוגמה שלמיטב הבנתי, וכך אמר גם אלי אבידר שאמר שהיה בדיונים בממשלה בנושא הזה, דובר על הסיטואציה של מצלמות.

שמחה רוטמן: הסתייגות מספר 4 שלנו היא הסתייגות שאומרת תצמצמו את החוק הזה לעניין חיפוש ראיה שהיא אמצעי תיעוד.

שמחה רוטמן: אפשר להשתמש בסעיף הזה רק בנוגע לאמצעי המתעד את המרחב הציבורי וחיפוש, לפי סעיף זה, יכלול כניסה לשם נטילת אמצעי אחסון שיושב לבעליו בהקדם.

שמחה רוטמן: הרעיון הוא שאם המשטרה זיהתה שפשע התרחש במרחב הציבורי והשטח מצולם על ידי אחת המצלמות, גם אם היא נמצאת באזור הפרטי, המשטרה תוכל להיכנס לתוך המקום, לקחת את המצלמה או את ה-DVR, להוציא את החומר, להחזיר אותו לבן אדם ובזה תם הטקס.

שמחה רוטמן: הבעיה שמונעת פענוח מהיר של פשעים והחשש מפני גורמי פשיעה שבינתיים, עד שיוציאו צו, יגיעו למקום וייקחו, בזה סגרנו את הפרצה הזאת.

שמחה רוטמן: אמרתי גם במהלך הדיונים, ואני חושב שגם הסכמת איתי, שאני חושב שהתיקון כפי שהוא כרגע יצמצם את מספר המצלמות שמצלמות.

שמחה רוטמן: אנשים יחששו.

שמחה רוטמן: אם יש להם בבית סיגריית קנאביס, הם יחששו מלשים מצלמה שמצלמת את המרחב הציבורי כדי שלא ייכנסו אליהם הביתה ו לא ימצאו את הדברים האחרים.

שמחה רוטמן: לכן אני קורא ולשאר חברי הוועדה – לי אין זכות הצבעה – אמצו בבקשה את ההסתייגות הזאת.

שמחה רוטמן: אני חושב שלפחות התנגדות עניינית לחוק יהיה קשה לאתר.

שמחה רוטמן: כאמור, אני לא מדבר בשם הנהלת האופוזיציה אבל אני חושב שרבים, גם מהקואליציה וגם מהאופוזיציה, הביעו אתה חששות האלה במהלך הדיונים ואני חושב שמן הראוי לקבל את ההסתייגות הזאת ולהעביר אותה בהסכמת קואליציה-אופוזיציה.

גלעד קריב: תודה.

גלעד קריב: אני מניח שהסתייגות 5 ו-6 ביחד.

שמחה רוטמן: הן ביחד.

שמחה רוטמן: אפילו 7.

שמחה רוטמן: 5, 6 ו-7, שלושתן עוסקות בנהלים פנימיים של המשטרה.

שמחה רוטמן: אנחנו רוצים לקבע אותם בחקיקה אבל אלה נהלים פנימיים.

שמחה רוטמן: סעיף 5 מדבר על כך שקצין המשטרה לא יהיה רב-פקד אלא תת-ניצב.

שמחה רוטמן: סעיף 6 מדבר על כך שקצין המשטרה יהיה צריך לכהן בפועל מפקד מחוז.

שמחה רוטמן: סעיף 7 אומר שאנחנו בעצם רוצים לראות את הנהלים או כניסת הנהלים לתוקף היא תנאי לביצוע חיפוש.

שמחה רוטמן: זאת אומרת, לא יתכן שאנחנו מחוקקים חוק שאומר שיהיו נהלי משטרה, יתועד באופן שייקבע בנהלי המשטרה, ואז הנהלים, מסיבות כאלה ואחרות, לא יאושרו במועד או לא יאושרו מיד ובינתיים יתחילו לחפש ולפעול בהתאם.

שמחה רוטמן: לכן הסתייגויות 5, 6 ו-7 נועדו לשנות את החוק בהקשר הזה.

שמחה רוטמן: זו ההנמקה שלי להסתייגויות אלו.

שמחה רוטמן: הסתייגות 8, גם היא עלתה בפעם הראשונה שהחוק הזה עלה ודיברנו עליה גם במליאה וגם בוועדה.

שמחה רוטמן: סוגיית חיפוש הנשקים שאני חושב שזו הסוגייה שבאמת יש עליה קונצנזוס רחב לגבי מגיפת הנשק הבלתי חוקי, במיוחד במגזר הערבי אבל לא רק, שדורשת טיפול.

שמחה רוטמן: כאשר אתה עושה מבצע חיפוש נשק, היום אתה אומר למשטרה שתעשה מבצע חיפוש נשק, אומרים לך אי אפשר, אין לה סמכות, על כל כניסה צריך שופט לחיפוש קונקרטי.

שמחה רוטמן: דיברנו על כך במהלך הדיונים ואמרנו שאת הפתרון לזה אפשר לעשות במברג ולא בפטיש.

שמחה רוטמן: לקבוע אזור שיוכרז בצו, בסמכות השר, יגידו שיש לנו כאן מקום בו היו כך וכך אירועי ירי לא מפוענחים, אפשר לקבוע את הקריטריונים להחלת העיקרון הזה, שכונה מסוימת, אזור מסוים, עיר מסוימת.

שמחה רוטמן: אנחנו קובעים תקופת זמן של 48 שעות, אפשר גם לתת התראה לתושבים קודם ואז זה גם יכול להיות אפקטיבי ואנשים ימסרו נשקים בהתאם.

שמחה רוטמן: להגיד להם שאנחנו שבעוד יממה עוברים בית-בית ומחפשים נשק.

שמחה רוטמן: מחפשים רק נשק.

שמחה רוטמן: זה הדבר החשוב ביותר כי כאמור אנחנו עושים כאן פגיעה אנושה בזכויות הפרט.

שמחה רוטמן: אנחנו נכנסים כאן לבתים של אנשים שלא עברו עבירה או אנחנו אפילו לא חושדים שהם עברו עבירה ואנחנו לא יודעים שהם עברו עבירה.

שמחה רוטמן: אנחנו פוגעים בבית שלהם.

שמחה רוטמן: צריך לצמצם את זה בזמן, צריך לצמצם את זה באזור.

שמחה רוטמן: החוק, כפי שהוא מנוסח עכשיו, למרות שהוא מגיע אלינו לכנסת תחת הכותרת כלי המשטרה זקוקה לו לצורך הפשיעה במגזר הערבי - תחת כל מיני כותרות, התגברות הפשיעה, אחוזי הפענוח הנמוכים או כל מיני דברים שנאמרו כאן במהלך הדיונים – החוק הזה הוא רחב מאוד מאוד, הוא יאפשר כניסה לכל בית במדינת ישראל תוך העלאת חשד ומאחר וחשד אף פעם לא חייב להיות קונקרטי, זה אומר שכל שוטר יוכל להיכנס לכל בית בישראל ואחר כך לך תסביר למה, מה הוא חשד והאם החשד היה מוצדק או לא מוצדק.

שמחה רוטמן: ביתו של האדם איננו עוד מבצרו ולכן ההצעה אומרת גם לתחום בזמן וגם אם אתה נכנס לבית, אם שוטר כבר נכנס לבית במסגרת המבצע הזה, הוא מוגבל לחיפוש נשק.

שמחה רוטמן: אם הוא מצא משהו אחר, מה לעשות, שילך אחורה, לא לשם כך הוא קיבל את הסמכות.

שמחה רוטמן: כאמור, אנחנו פותרים כאן בעיה עם מברג ולא עם פטיש.

שמחה רוטמן: גם את ההצעה הזאת שהוצעה לכל אורך הדרך, לצערי הממשלה לא קיבלה ואני חושב שזה האמצעי המידתי.

שמחה רוטמן: כידוע לך, אני לא חושב שבית המשפט אמור לבטל חקיקה במדינת ישראל על בסיס היותר לא מידתית.

שמחה רוטמן: זה לא תפקידו למרות שיש כאלה שחושבים שכן, על פי חוק יסוד: כבוד האדם וחירותו.

שמחה רוטמן: אני חושב שזה התפקיד של הכנסת.

שמחה רוטמן: אני חושב שאם אנחנו מאשרים חוק שלא עומד בתנאי פסקת המידתיות של חוק יסוד: כבוד האדם וחירותו, זה פוגע בקניינו שלא אדם, בפרטיותו של אדם ויש לנו אמצעי שפגיעתו פחותה, ויש לנו כזה - אנחנו מועלים בתפקידנו.

שמחה רוטמן: אני לא חושב שבית המשפט אמור לעשות את העבודה הזאת אלא אנחנו אלה שאמורים לעשות ואני חושב שהחוק כפי שהוא כרגע לא עומד בקריטריון הזה.

גלעד קריב: אני בהחלט מסכים איתך שעל החוק הזה יכולות להגיע, ולהערכתי גם תגענה, עתירות חוקתיות לבית המשפט העליון.

גבי לסקי: הן תתקבלנה.

גלעד קריב: הדברים צריכים להיות לנגד עיני המשרדים היוזמים.

שמחה רוטמן: זה צריך להיות לנגד עיני המשרדים ואמור להיות גם לנגד עינינו.

שמחה רוטמן: אני מסכים איתך.

גלעד קריב: אני מסכים איתך.

גלעד קריב: אני לא פותח דיון.

גלעד קריב: אנחנו בהנמקת הסתייגויות.

גבריאלה פיסמן: לא להגיב?

גלעד קריב: לא.

גלעד קריב: הנמקת הסתייגויות זאת סמכות של חברי הכנסת ואני מנהל כרגע הצבעה.

גלעד קריב: אין להגיב.

גלעד קריב: היינו בדיון.

גבריאלה פיסמן: אני מבקשת להעלות נקודה חדשה אחרי שיסיימו חברי הכנסת את טיעוניהם.

גלעד קריב: לא.

גלעד קריב: גברתי, אנחנו נמצאים באירוע אחר.

אוסאמה סעדי: אולי הם עשו חושבים.

שמחה רוטמן: אולי הם התחרטו והם רוצים לקבל את ההסתייגויות שלי.

גלעד קריב: מכובדיי, האמינו לי, הכול בסדר.

גלעד קריב: אני אהיה הראשון שאשמח לעדכונים לגבי עמדת הממשלה אבל בואו נסיים את ההנמקות להסתייגויות ואז נשמע אם יש לעניין הזה עדכונים.

נועה ברודצקי לוי: לגבי סיכון חיי אדם.

שמחה רוטמן: זאת הייתה הסתייגות של מקלב, להוריד את זה.

שמחה רוטמן: 332 זה לא סחיטה באיומים?

נועה ברודצקי לוי: לא.

נועה ברודצקי לוי: מזה הוא ירד.

שמחה רוטמן: זה ממילא בפנים.

שמחה רוטמן: אם כן, הסתייגות 9 יורדת בגלל שינויי הנוסח שנעשו.

גלעד קריב: סעיפים 10 ו-11 ביחד.

שמחה רוטמן: סעיפים 10 ו-11, נכון.

שמחה רוטמן: זה למעשה אותו סעיף והשונה בהם זה המועד בו צריך לתת דיווח, האם הדיווח לוועדת החוקה יהיה חודשי או רבעוני.

שמחה רוטמן: בנוסח ההסתייגות שאנחנו דנים בו, ההוראה קובעת, אני מקווה שזה כבר תוקן ונאמר היועץ המשפטי לממשלה ולא היועצת כי אין משרה כזאת במדינת ישראל – דיווח ליועץ המשפטי לממשלה כל שלושה חודשים.

גלעד קריב: חבר הכנסת רוטמן, נמק את ההסתייגות.

שמחה רוטמן: אני מנמק.

שמחה רוטמן: אם לא תוקן הנוסח, אני אוסיף את זה להסתייגות.

שמחה רוטמן: הסעיף היום קובע שהמפקח הכללי של המשטרה מוסר דיווח ליועץ המשפטי לממשלה אחת לרבעון.

שמחה רוטמן: הוא מוסר דיווח כל שלושה חודשים והשר לביטחון פנים מוסר דיווח לוועדת החוקה חוק ומשפט פעם בשנה.

גלעד קריב: לא.

גלעד קריב: פעם בחצי שנה.

גלעד קריב: כך זה כרגע בנוסח.

גלעד קריב: שינינו את זה.

שמחה רוטמן: פעם בחצי שנה.

שמחה רוטמן: בסדר.

שמחה רוטמן: הבקשה שלנו בהסתייגות היא לומר שהגורם המדווח לוועדת החוקה זו המשטרה, תמיד זה באמצעות המשרד, אבל לא משנה.

שמחה רוטמן: גם את מתכונת הדיווח נשנה מעט, קובע את שם העיר, שם היישוב, כלומר, קצת יותר מיקוד.

שמחה רוטמן: סעיפים 10 ו-11 מעירים על אופן הדיווח.

שמחה רוטמן: אחד החששות שלנו ובקשת הדיווח שלנו נועדה לפקח על אופן היישום.

שמחה רוטמן: בנוסח שיש היום אין למשל הוראה שהדיווח יכלול פילוח גיאוגרפי של המקומות.

שמחה רוטמן: אנחנו חושבים שמן הראוי שיהיה בדיווח כזה פילוח גיאוגרפי.

שמחה רוטמן: כמו כן הדיווח שיוגש לוועדת החוקה, יוגש ישירות פעם בשלושה חודשים.

שמחה רוטמן: מאחר ואנחנו מעניקים את הסמכות כאן למשטרה, אנחנו מבקשים לשנות גם את מתכונת הדיווח וגם את מועד הדיווח.

שמחה רוטמן: המשטרה תדווח או פעם בחודש או פעם בשלושה חודשים כולל הפילוח, כולל הגורם שאישר כדי שהפיקוח הפרלמנטרי יהיה לא רק סטטיסטי אלא גם ברמה מעט יותר פרטנית לאור הפגיעה הקשה בה מדובר כאשר בסופו של דבר אין לנו בית משפט שמפקח.

שמחה רוטמן: אחת הטענות שבדרך כלל אנחנו טוענים היא שלא צריך פיקוח כל כך הדוק על רשויות התביעה והמשטרה במדינת ישראל כי יש בית משפט שמפקח לפני ואחרי על צווי חיפוש אבל במקרה הזה אין בית משפט ולכן הבקשה היא שמתכונת הדיווח ותדירות הדיווח תהיה יותר גבוהה.

שמחה רוטמן: שתי הסתייגויות אחרונות שאתה לא רואה אותן אבל הן כאן.

שמחה רוטמן: הסתייגויות 12 ו-13.

שמחה רוטמן: ההבדל ביניהן הוא אחד.

שמחה רוטמן: אני אסביר קודם מה ההסתייגות ולאחר מכן אני אומר מה ההבדל ביניהן.

שמחה רוטמן: כפי שקיבלנו גם בסקירה שהכין הייעוץ המשפטי לוועדה, גם זה במסגרת המידתיות והאמצעי שפגיעתו פחותה, אני חושב שקבלת ההסתייגות הזאת יכולה בהחלט לשפר את עמידתנו בתנאי חוק היסוד.

שמחה רוטמן: אני לא יודע אם היא באה לבדה אבל אני חושב שהיא בהחלט מהווה גורם מאזן רציני בנושא הזה.

שמחה רוטמן: זאת קביעה שיהיה שופט ייעודי במסגרת בתי המשפט, תורנות שופטים ייעודית, שזמין 24/7.

שמחה רוטמן: לא הכנסתי הנחיות לגבי מה שקורה בשבת אבל אני מניח שבהנהלת בתי המשפט ימצאו כי ברוך השם יש לנו מספיק שופטים שאינם מחויבים בשמירת שבת ויכולים לבצע את התורנויות גם בשבת.

שמחה רוטמן: השופט הזה יהיה זמין לאורך כל השנה, כל הזמן, לטובת אישורי חיפושים כאלה.

שמחה רוטמן: ההסתייגויות האלו קובעות לא רק אמירה כללית, אלא מאחר ולדברים האלה יש השלכות בתקנים, בציוד וכדומה, הנהלת בתי המשפט תקבל תוספת של 20 מיליון שקלים לטובת הקצאת תקני שופטים וציוד טכנולוגי מתאים להחלת התיקון הזה.

שמחה רוטמן: זאת הסתייגות אחת שחלה על החיפוש החדש שאנחנו מוסיפים כאן שהוא לטובת ראיות.

שמחה רוטמן: הסתייגות מספר 13, אותו דבר אבל אם כבר נגענו בסעיף הזה, היא מחילה את ההסדר המיוחד הזה של שופט זמין 24/7 בדומה למה שנהוג במדינות העולם שנסקרו לנו על ידי הייעוץ המשפטי, לא רק על החיפוש החדש שאנחנו מוסיפים אלא על כלל עילות החיפוש ללא צו שהיו קיימות כבר בחוק הישן וכולן יהיו ת"פ אותו שופט ייעודי שזמין בהנהלת בתי המשפט.

שמחה רוטמן: את הסתייגות 14 להבנתי אורי מקלב נימק אתמול.

נועה ברודצקי לוי: אתם לא מצטרפים אליה?

שמחה רוטמן: כולם יצטרפו לכל.

שמחה רוטמן: מבחינתי תם טקס ההנמקה.

שמחה רוטמן: אני מקווה שזה לא יהיה טקס בלבד אלא נשקול את ההסתייגויות לגופן.

גלעד קריב: רבות מן ההסתייגויות נדונו כאן ורוחן השפיע על נוסח החוק הסופי.

גלעד קריב: אני גם אומר שמבחינתי החוק הזה רחוק מלהיות סוף פסוק וזה בא לידי ביטוי בהוראת השעה ובהתחייבות המדינה שאני אעמוד עליה וגם בחקיקה פרטית שתהיה כאן כיוזמה להסדיר את נושא ההיוועדות החזותית.

שמחה רוטמן: הערה אחרונה אדוני היושב ראש בקשר לניסוח של סעיף (3).

שמחה רוטמן: בסופו של דבר כדאי שכן תהיה הקראה אפילו עכשיו כדי שנדע מה הנוסח.

גלעד קריב: הקראנו.

שמחה רוטמן: אני לא אומר את זה עכשיו מטעמי פיליבסטר.

שמחה רוטמן: אני חושב שהנוסח השתנה כמה וכמה פעמים ויש בו אי בהירות שהיא לא רק ניסוחית.

שמחה רוטמן: אני חושב שכדאי שנתייחס לכך כי למשל קראתי אתה נוסח שהראו לי עכשיו ולא הבנתי על מה החשד הסביר, האם להימצאות הראיה, האם החשד הסביר לעניין מיידיות החיפוש ומאחר והנוסח השתנה אתמול, בין אתמול להיום, אני מאיר את תשומת הלב.

גלעד קריב: אני מבקש את הרישה של סעיף (3).

שמחה רוטמן: אני לא אגיש עליו הסתייגויות חדשות.

שמחה רוטמן: התיקון כאן הוא לא תיקון נוסח אלא מהותי אבל אני לא מתכנן לפלבסטר אותו.

גלעד קריב: אנא הקריאי את הנוסח הסופי של הרישה של סעיף (3).

נועה ברודצקי לוי: אני אקריא.

נועה ברודצקי לוי: אני רק אבהיר שהחשד הסביר צריך להיות להימצאותה של ראיה לפשע חמור.

נועה ברודצקי לוי: "זה מקרוב התעורר חשד סביר שישנה ראיה בבית או במקום לביצוע עבירת פשע חמור והחיפוש נדרש באופן מיידי לשם מניעת העלמת הראיה או פגיעה בה".

נועה ברודצקי לוי: אז יש את ההמשך.

שמחה רוטמן: אז זה חיפוש כאמור.

נועה ברודצקי לוי: אחר כך אנחנו עוברים על נוסח החוק ואנחנו נבהיר ונבדוק שזה מספיק ברור על מה החשד הסביר.

שמחה רוטמן: לדעתי החשד הסביר למשל הוא על הכול.

שמחה רוטמן: כלומר, צריך שיהיה חשד סביר שצריך את החיפוש באופן מיידי כי אחרת אין סיבה לחיפוש.

שמחה רוטמן: חשד סביר על הכול.

שמחה רוטמן: צריך לוודא שהנוסח ברור.

גלעד קריב: בסדר.

גלעד קריב: אני ניגש להצבעות על ההסתייגויות שהוגשו.

אוסאמה סעדי: אולי אני אנמק.

שמחה רוטמן: לדעתי חלק חופפות.

נועה ברודצקי לוי: גם השתיים האחרונות.

גלעד קריב: חבר הכנסת סעדי, אתה מעוניין לנמק את כולן ביחד?

אוסאמה סעדי: כן.

גלעד קריב: בבקשה אדוני.

גלעד קריב: אנחנו עוברים להסתייגויות של סיעת הרשימה המשותפת ואז ניגש להצבעות.

אוסאמה סעדי: בוקר טוב אדוני היושב ראש וחבריי חברי הכנסת.

אוסאמה סעדי: בהמשך לכל הדיונים שהיו בעניין הצעת החוק הזו, אני שב ומדגיש שבאמת כאן

אוסאמה סעדי: אנחנו חוצים את הקווים האדומים בסוגיה של מאבק בפשיעה בחברה הערבית שכולנו מגויסים למלחמה הזו.

אוסאמה סעדי: הוכחנו שאנחנו כרשימה המשותפת תמכנו בהרבה יוזמות של הממשלה ואנחנו אלה ששנים על גבי שנים – עוד לפני שהממשלות התחילו לפעול בכיוון הזה – תמיד ביקשנו ולחצנו על המשטרה ועל הממשלה לקיים את התפקיד שלה ואת החובות שלה כלפי האזרחים בכלל והאזרחים הערביים בפרט.

אוסאמה סעדי: בסופו של יום אנחנו הקורבנות של הנגיף הזה ושל המגיפה הזאת ואנחנו אלה שמאבדים יום יום אנשים, כאשר יש אנשים נרצחים, יש פצועים קשה ואנחנו אלה שסובלים מאירועי ירי כמעט כל כמה שעות.

אוסאמה סעדי: לכן אנחנו תמכנו בהצעות חקיקה שבמצבים רגילים היינו מתנגדים להן כמו כל העניין הזה של ענישת מינימום.

אוסאמה סעדי: אני חושב כמשפטן וגם כאזרח שצריך לתת שיקול דעת לבית המשפט והענישה צריכה להיות ענישה פרטנית לאור נסיבות של כל תיק ותיק, אבל לאור מצב החירום בו אנחנו נמצאים – הצבענו בעד הצעות חוק של הממשלה על החמרת עונשים וגם על עונשי מינימום.

אוסאמה סעדי: אני מזכיר את כל העניין הזה של בית המשפט הכלכלי בו תמכנו ובעוד יוזמות של הממשלה.

אוסאמה סעדי: במקרה הספציפי הזה אמרנו מהרגע הראשון - גם לממשלה, גם לשר המשפטים וגם לסגן לביטחון פנים שהוא הפרויקטור למאבק באלימות ופשיעה בחברה הערבית – שאנחנו חושבים שאנחנו עוברים שלב כי עד עכשיו כל החקיקות, כל היוזמות, כל הפעולות שננקטו היו מכוונות, ובצדק, נגד אותם חשודים, נגד אותם עבריינים, נגד אותם מבצעים של עבירות סחר בנשק, אחזקת נשק, ירי, סחיטה באיומים, פרוטקשן.

אוסאמה סעדי: כל הדברים היו מיועדים נגדם ובאמת נגדם צריך לנקוט ביד הקשה ביותר על מנת שאנחנו נמגר את התופעה הזאת.

אוסאמה סעדי: כאן החוק הוא נגד אנשים ואזרחים תמימים, אלה שהמשטרה קוראת להם צד ג'.

אוסאמה סעדי: מה זה צד ג'?

אוסאמה סעדי: זה אזרח תמים שאין לו יד ורגל ובאים שוטרים בלי צו, בלי התראה, בלי שום דבר, נכנסים אליו הביתה ומתחילים לחפש ואנחנו יודעים מה זה חיפוש.

אוסאמה סעדי: במיוחד בחברה הערבית אנחנו יודעים מה זה חיפוש כאשר שוטרים נכנסים אלינו לבתים.

אוסאמה סעדי: הם הופכים את הבית.

אוסאמה סעדי: זה היחס.

אוסאמה סעדי: עד עכשיו המשטרה לצערנו, וזה מאז מסקנות ועדת אור, מתייחסת אל האזרחים הערבים לא כאל אזרחים שווים, לא כאל אזרחים בעלי זכויות, אלא – וזה כתוב – כאל אויבים.

אוסאמה סעדי: עד שהמשטרה תשנה את הדיסקט הזה, תחליף את הדיסקט הזה, אפשר שהיחס אולי ישתנה.

אוסאמה סעדי: לכן יש לנו חשש והחשש מובן, חשש מוצדק וחשש שיש לו בסיס, שהמשטרה תתחיל להיכנס ולבצע את החיפושים ולפגוע בזכויות החוקתיות הבסיסיות של האזרח הערבי.

אוסאמה סעדי: אני מבין שהוועדה והיושב ראש ניסו ותיקנו כמה דברים אבל אלה עדיין לא מרפאים את הפגם היסודי כאשר מדובר בהצעת חוק לא מידתית, שפוגעת בזכויות בסיסיות ולא עונה על פסקת ההגבלה שבחוק יסוד: כבוד האדם וחירותו והופכת את הכלל, הופכת את החריג שהיה שהחיפוש הוא רק על פי צו, אלא במקרים שהיו מוגדרים בחוק ועכשיו את החריג הזה הופכים לכלל.

אוסאמה סעדי: קודם כל עכשיו זה בלי צו עם התנאים שאתם עכשיו קבעתם.

אוסאמה סעדי: אני אומר כבוד היושב ראש וחבריי חברי הכנסת שלא צריך לשפוך את התינוק עם המים.

אוסאמה סעדי: הרצון והכוונות מובנות והן טובות אבל מה שאנחנו עושים כאן, אנחנו בעצם לוקחים את החוק הזה, אמנם הוא הוראת שעה, אבל מה זאת הוראת שעה?

אוסאמה סעדי: ברגע שהחוק עובר בכנסת בקריאה שנייה ושלישית, מפורסם ברשומות, הוא מתחיל מיד.

אוסאמה סעדי: מיד מתחילים ליישם את החוק, מתחילים להשתמש בו.

אוסאמה סעדי: לכן מבחינת האזרח – ואני מוצף בימים האחרונים כמו יתר חברי הוועדה בהודעות ועצומות – מתחילים ליישם את החוק באופן מידיי.

אוסאמה סעדי: כל העניין הזה של הוראת השעה, אנחנו יודעים - יש לנו כבר ניסיון של כמה שנים – שהזמני הופך לקבוע כאשר כל פעם באים ומאריכים את זה בעוד שנה ובעוד שנתיים ובעוד שלוש שנים ואחר כך הופכים את זה להוראת קבע.

אוסאמה סעדי: אני מתחיל בעניין הזה של הוראת השעה.

אוסאמה סעדי: אני חושב ש-18 חודשים זאת תקופה ארוכה.

אוסאמה סעדי: אם אנחנו מדברים, גם לדעת אלה שתומכים והם עם כאבי בטן, אפשר להסתפק בתקופה קצרה יותר ואז נראה.

אוסאמה סעדי: אתה ביקשת דיווח וזה בסדר לקבל דיווח כל חודש, כל שלושה חודשים, נראה האם מדובר במגיפה וחשש שהשוטרים מתחילים כל יום להיכנס לאלפי ולמאות בתים או שרק במקרים באמת קיצוניים ונראה מה התוצאות, האם תפסו דברים או לא תפסו דברים.

אוסאמה סעדי: אז אפשר להעריך האם החוק הזה הוא חוק טוב, הוא חוק לא טוב, הוא חוק פוגעני, הוא חוק לא פוגעני.

אוסאמה סעדי: לכן ההסתייגות הראשונה היא לגבי תקופת הוראת השעה.

אוסאמה סעדי: אנחנו מציעים תשעה חודשים, 10 חודשים, 12 חודשים לחילופין.

אוסאמה סעדי: זה מקבץ אחד.

אוסאמה סעדי: מקבץ שני הוא לעניין סעיף 3 עצמו ויש כאן כמה סוגיות.

אוסאמה סעדי: אנחנו מבקשים להגדיר מה זה החפץ הזה ואז זה עונה גם על סעיף (ג), אם תפסו עוד דברים במהלך החיפוש.

אוסאמה סעדי: אני אומר שאם המטרה היא לתפוס נשקים, לתפוס DVR, לתפוס קלטות, בואו נגדיר את זה ואז השוטר שבא לחפש ונכנס לבית לא יתחיל לחפש על ימין ועל שמאל.

אוסאמה סעדי: אולי יתחיל לחפש כסף מזומן שעכשיו נאסור על אחזקתו, אולי יחפש קנאביס ודברים כאלה.

אוסאמה סעדי: הוא בא במטרה ספציפית אחת.

אוסאמה סעדי: יש עבירת פשע חמור, רצח, הריגה, סחר בנשק, הוא רוצה לחפש ולתפוס את הראיות האלה – אז בואו נגדיר בשלב הזה לפחות, בשלב ההתחלתי הניסיוני שאנחנו עושים, חוק ראשון ניסיוני, בואו נגדיר לו מה הוא צריך לחפש, שלא יתחיל לחפש ולפשפש מתחת למיטה, בתוך המזרונים, בתוך הארונות ואז הוא ימצא דברים אותם הוא ייקח ואז נלך לבית משפט וכפי שאמרה חברתי גבי לסקי אחרי שכבר תפסו אצלו את הקנאביס או תפסו אצלו את המזומן או תפסו אצלו את הדברים האלה – זה ראיה.

אוסאמה סעדי: לכן אני מבקש להגדיר מה זה חפץ, נשק, קלטת, מצלמה, DVR.

אוסאמה סעדי: התיקון שהוכנס ונאמר "זה מקרוב", אני מסתמך על הסקירה המקצועית של הלשכה המשפטית לגבי המשפט המשווה ושם ראיתי שמשתמשים במונחים שהם יותר חזקים, בין אם זאת סכנה קרובה ובין אם זה נסיבות דחופות.

אוסאמה סעדי: אני חושב שאלה המונחים, במיוחד כשאנחנו אומרים שאנחנו רוצים רק במקרים החריגים להשתמש במקרים הדחופים.

אוסאמה סעדי: אם כן, אלה המקרים הדחופים.

אוסאמה סעדי: לעניין מי הגורם שיאשר.

אוסאמה סעדי: אני חושב שברגע שיש לנו פשע חמור, לא מספיק שמישהו מהמשטרה – רב-פקד או מישהו אחר, אני לא מכיר את הדרגות האלה - אלא צריך להיות גורם חוץ משטרתי שיאשר לשוטרים להשתמש בזה.

אוסאמה סעדי: הצענו את השופט התורן ב-זום.

אוסאמה סעדי: אני יודע שכאשר הייתי עורך דין והיה מצב דחוף, היה צריך שופט, היינו הולכים אליו הביתה, גם אם זה בשעה 12:00 בלילה וגם אם זה בשעה 1:00 לפנות בוקר.

אוסאמה סעדי: היום השתכללנו ואפשר להאריך מעצר של בן אדם לא בפניו אלא ב-זום.

אוסאמה סעדי: אפשר שאותו שופט יהיה כונן כמו שיש רופאים כוננים ורופאים תורנים.

אוסאמה סעדי: אפשר שיהיה שופט כונן.

אוסאמה סעדי: אם יש מקרה דחוף ואומרים שרוצים עכשיו להיכנס לפני שהראיה תיעלם, אפשר לשלוח לו ב-זום ומיד הוא מאשר את זה.

אוסאמה סעדי: לכן הייתי מציע שהגורם המאשר הוא פרקליט מחוז או מי שהסמיכו לכך והם יאשרו את הדברים האלה בהינתן שבמצב הזה אין שופט תורן.

אוסאמה סעדי: אלה ההסתייגויות שלנו.

אוסאמה סעדי: לסיכום.

אוסאמה סעדי: אני בטוח שהתיקון הזה הוא לא חוקתי ואני, בשונה מחברי שמחה רוטמן, מברך על כך שבית המשפט כאשר הכנסת מחוקקת חוקים שהם סותרים חוקי יסוד והם פוגעים בזכויות חוקתיות, זה המצב שבית המשפט יתערב ויגיד שזה מעבר לנדרש, זה לא מידתי ואני מקווה שאנחנו לא נצטרך את זה ושהכנסת בסופו של יום, גם במליאה, לא תאשר את החוק הדרקוני הפוגעני הזה.

גלעד קריב: תודה.

גלעד קריב: מכובדיי, אנחנו נעבור להצבעות על ההסתייגויות.

צבי האוזר: אני רוצה התייעצות סיעתית.

גלעד קריב: אתה רוצה עכשיו התייעצות סיעתית?

שמחה רוטמן: הוא מצביע.

שמחה רוטמן: אמרו לי שאני לא יכול לבקש התייעצות סיעתית.

אוסאמה סעדי: מגיע לו חמש דקות.

גלעד קריב: צביקה, אין צורך.

גלעד קריב: האמן לי, למרות שאני לא בסיעתך, אני יועץ לך שלא צריך.

שמחה רוטמן: אתה לא רוצה להתייעץ?

גלעד קריב: לא.

שמחה רוטמן: אתה שמעת את כל הדברים שאוסאמה אמר ואני אמרתי וזה לא גרם לך למחשבה שנייה?

גלעד קריב: חברי הוועדה יודעים שאנחנו בראשיתו של יום ארוך.

צבי האוזר: האמת שזה גרם לספקות אבל נמלכה דעתי ושוכנעתי.

שמחה רוטמן: שאלתי את היושב ראש ולא אותך כי ברור לי ואני שמח על שיקול הדעת העצמאי שלך.

צבי האוזר: הזהות הרעיונית בינך לבין אוסאמה סעדי, להנציח בארכיון הכללי.

גלעד קריב: אנחנו ניגשים להצבעות.

גלעד קריב: לפני ההצבעות אני מבקש לומר שגם בעקבות הסתייגות מספר 7 של חבר הכנסת רוטמן, גם ביוזמת הממשלה עצמה לאור החידוד שהנהלים צריכים להגיע לאישור היועצת המשפטית לממשלה, אנחנו נאשר בנוסח החוק.

נועה ברודצקי לוי: זה סעיף נוסף.

גלעד קריב: אנחנו מוסיפים סעיף נוסף של תחילה שיקבע שהוראת השעה תחל חודשיים ימים אחרי אישורה במליאה ופרסומה ברשומות.

גלעד קריב: החודשיים האלה הם לצורך התקנת הנהלים ואישורם על ידי היועצת המשפטית לממשלה ופשיטה שלשון החוק לא מאפשרת למשטרה להפעיל את הסעיף הזה אם אין נהלים.

גלעד קריב: לא צריך את הסיפה בהסתייגות שלך חבר הכנסת רוטמן, מכיוון שזה תנאי להפעלת הסמכות הזאת שיש נהלים שאושרו על ידי היועצת המשפטית לממשלה ולצורך זה אנחנו קובעים תחילה מאוחרת של חודשיים.

גלעד קריב: זה יהיה הנוסח שאנחנו נצביע עליו.

נועה ברודצקי לוי: שאלת הבהרה.

נועה ברודצקי לוי: חודשיים מיום הפרסום?

גלעד קריב: כן.

נועה ברודצקי לוי: אני רוצה להסביר לגבי הנהלים.

נועה ברודצקי לוי: זה לא כתוב בצורה כזאת שזה לא יכול להיכנס לתוקף.

גלעד קריב: אני לא רוצה לכתוב את זה כך.

גלעד קריב: ברור שהסמכות דורשת נהלים, לא?

נועה ברודצקי לוי: נכון אבל כתוב שזה יתועד באופן שייקבע בנהלי המשטרה.

נועה ברודצקי לוי: זה לא מספיק ברור.

גבריאלה פיסמן: גם בראייתנו כך צריך להיות.

גלעד קריב: ברור.

גלעד קריב: יש כאן אמירה לפרוטוקול.

גלעד קריב: הסמכות הזאת לא תופעל בהיעדר נהלים.

גלעד קריב: אני חושב שזה ברור מלשון החוק וההגדרות.

גלעד קריב: מכובדיי, אנחנו ניגשים להצבעות.

גלעד קריב: אני מתחיל בהסתייגויות שהוצגו על ידי סיעת הציונות הדתית, ש"ס, יהדות התורה והליכוד.

גלעד קריב: ההצבעה תהיה על פי סדר המקבצים שהוצגו על ידי חבר הכנסת רוטמן.

גלעד קריב: אני מעלה להצבעה את הסתייגויות מספר 1, 2 ו-3.

גלעד קריב: מי בעד?

גלעד קריב: מי נגד?

גלעד קריב: מי נמנע?

גלעד קריב: ההסתייגויות לא נתקבלו

גלעד קריב: ההסתייגויות נדחתה.

גלעד קריב: אנחנו מצביעים על הסתייגות מספר 4.

אורי מקלב: אתה בדקת מי בעל זכות הצבעה?

גלעד קריב: כן.

גלעד קריב: אנחנו יודעים.

גלעד קריב: כרגע כל הנוכחים בחדר, למעט חבר הכנסת רוטמן, בעלי זכות הצבעה.

גלעד קריב: מאשר את זה מנהל הוועדה.

גלעד קריב: מי בעד הסתייגות מספר 4?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחו.

גלעד קריב: אנחנו מצביעים על הסתייגויות מספר 5, 6 ו-7.

נועה ברודצקי לוי: על הסתייגות מספר 7 לא צריך להצביע כי בסוף יש את סעיף הדחייה.

שמחה רוטמן: אל תורידי.

שמחה רוטמן: תשאירי.

גלעד קריב: אם כן, אנחנו מצביעים על הסתייגויות מספר 5, 6 ו-7.

גלעד קריב: מי בעד?

גלעד קריב: מי נגד?

גלעד קריב: מי נמנע?

גלעד קריב: ההסתייגויות לא נתקבלו

גלעד קריב: ההסתייגויות נדחו.

גלעד קריב: הסתייגות מספר 8.

גלעד קריב: מי בעד?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

גלעד קריב: הסתייגות מספר 9 ירדה.

שמחה רוטמן: ירדה.

גלעד קריב: מי בעד קבלת הסתייגויות 10 ו-11?

גלעד קריב: מי נגד?

גלעד קריב: מי נמנע?

גלעד קריב: ההסתייגויות לא נתקבלו

גלעד קריב: ההסתייגויות נדחו.

גלעד קריב: הסתייגויות מספר 12 ו-13.

נועה ברודצקי לוי: גם של הרשימה המשותפת.

גלעד קריב: כן.

שמחה רוטמן: אלה היו הסתייגויות שלי להסתייגויות של הרשימה המשותפת.

גלעד קריב: כן.

גלעד קריב: הסתייגויות 12 ו-13.

גלעד קריב: מי בעד?

גלעד קריב: מי נגד?

גלעד קריב: מי נמנע?

גלעד קריב: ההסתייגויות לא נתקבלו

גלעד קריב: ההסתייגויות נדחו.

גלעד קריב: בכך סיימנו את ההצבעות על ההסתייגויות.

שמחה רוטמן: יש את הסתייגות מספר 14.

נועה ברודצקי לוי: של חבר הכנסת מקלב.

גלעד קריב: סליחה.

גלעד קריב: הסתייגות מספר 14 שהיא של חבר הכנסת מקלב.

גלעד קריב: נומקה אתמול.

גלעד קריב: מי בעד?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

אורי מקלב: אנחנו חתומים על הכול.

גלעד קריב: הכול בסדר.

גלעד קריב: אנחנו עוברים להסתייגויות של סיעת הרשימה המשותפת.

גלעד קריב: גם כאן אני אעשה את ההצבעות במקבצים.

גלעד קריב: מי בעד קבלת הסתייגות 1, 2 ו-3?

גלעד קריב: מי נגד?

גלעד קריב: מי נמנע?

גלעד קריב: ההסתייגויות לא נתקבלו

גלעד קריב: ההסתייגויות נדחו.

גלעד קריב: מי בעד קבלת הסתייגות מספר 4?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

גלעד קריב: מי בעד הסתייגות מספר 5?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

גלעד קריב: מי בעד קבלת הסתייגות מספר 5?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

אוסאמה סעדי: אני מבקש רוויזיה.

גלעד קריב: הכול בסוף.

גלעד קריב: מי בעד קבלת הסתייגויות 6, 7 ו-8?

גלעד קריב: מי נגד?

גלעד קריב: מי נמנע?

גלעד קריב: ההסתייגויות לא נתקבלו

גלעד קריב: ההסתייגויות נדחו.

גלעד קריב: מי בעד קבלת הסתייגות מספר 9?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

גלעד קריב: מי בעד קבלת הסתייגות מספר 10?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

גלעד קריב: מי בעד קבלת הסתייגות מספר 11?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

גלעד קריב: מי בעד קבלת הסתייגות 12?

גלעד קריב: מי נגד?

גלעד קריב: מי נמנע?

גלעד קריב: ההסתייגות לא נתקבלה

גלעד קריב: ההסתייגות נדחתה.

גלעד קריב: מי בעד קבלת הסתייגויות מספר 13 ו-14?

נועה ברודצקי לוי: הצבענו עליהן.

נועה ברודצקי לוי: אלה אותן הסתייגויות.

גלעד קריב: אבל מבחינת הרישום וזכויות, לא צריך להצביע שוב?

אוסאמה סעדי: צריך להצביע עליהן.

גלעד קריב: נצביע עליהן.

גלעד קריב: מי בעד קבלת הסתייגויות 13 ו-14?

גלעד קריב: מי נגד?

גלעד קריב: מי נמנע?

גלעד קריב: ההסתייגויות לא נתקבלו

גלעד קריב: ההסתייגויות נדחו.

גלעד קריב: חברים, אנחנו סיימנו את ההצבעה על ההסתייגויות.

גלעד קריב: חבר הכנסת סעדי, הזכרת רוויזיה.

גלעד קריב: אתה מגיש על הסתייגות ספציפית או על כל ההסתייגויות?

אוסאמה סעדי: על כולן.

שמחה רוטמן: גם אני.

גלעד קריב: גם אתה על כל ההסתייגויות.

גלעד קריב: אורי, הסתייגות 14 היא רק שלך.

שמחה רוטמן: לא.

שמחה רוטמן: אמרנו שאת חלוקת הדוברים ניתן אחר כך.

גלעד קריב: מבחינת הרוויזיה.

שמחה רוטמן: כולם יכולים לעשות רוויזיה אבל זה לא משנה.

גלעד קריב: מכובדיי, הכול בסדר.

גלעד קריב: מכיוון שהוגשה רוויזיה על ההסתייגויות אנחנו לא יכולים להצביע כרגע על נוסח הצעת החוק.

גלעד קריב: אנחנו נעצור את הדיון ובשעה 12:30 תתקיים הצבעת רוויזיה על ההסתייגויות ואם לא ישתנה, אנחנו ניגש ישר להצבעה על החוק.

גלעד קריב: תודה.

גלעד קריב: בשעה 10:35 אנחנו מתחילים את הדיון הבא בנושא חוק היסוד.

גלעד קריב: תודה.